**Informatīvais ziņojums „Par e-lietas projekta īstenošanu**

**Eiropas Savienības 2014.-2020.gada**

**struktūrfondu plānošanas periodā”**

**Ievads**

Informatīvais ziņojums ir izstrādāts, lai sniegtu ieskatu par e-tiesvedības ieviešanas nepieciešamību Latvijas izmeklēšanas, tiesu un citu tiesībsargājošo iestāžu darbā[[1]](#footnote-1), kā arī identificētu tos galvenos darbības virzienus, kas tiks īstenoti saskaņā ar Eiropas Savienības fondu darbības programmas „Izaugsme un nodarbinātība” 2.2.1. specifisko atbalsta mērķi „Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību”. Informatīvais ziņojums paredz sniegt papildus pamatojošu informāciju Vides aizsardzības un reģionālās attīstības ministrijas sagatavotajam informatīvajam ziņojumam „Par pasākumiem, kurus paredzēts īstenot Informācijas sabiedrības attīstības pamatnostādņu 2014.-2020. gadam turpmākās rīcības plānojuma uzdevumu 3.1. „Publiskās pārvaldes IKT centralizētu platformu izveide” un 3.2. „Publiskās pārvaldes pakalpojumu elektronizācija” ietvaros” (izsludināts Valsts sekretāru sanāksmē 2014.gada 24.jūlijā), kurā e-lietas projekts tiek minēts 1.kārtas pasākumu programmu sarakstā.

Informatīvais ziņojums izstrādāts sadarbībā ar Latvijas Republikas Ģenerālprokuratūras un Iekšlietu ministrijas pārstāvjiem.

**E-lietas projekta pamatojums**

Informācijas sabiedrības attīstības pamatnostādnēs 2014.-2020.gadam (apstiprinātas ar Ministru kabineta 2013.gada 14.oktobra rīkojumu Nr. 468) ir uzsvērts, ka 2014.-2020.gada plānošanas periodā ir jāparedz aktivitātes publiskās pārvaldes darbības procesu pārveidošanai uz “tikai elektroniski”, tādejādi pilnvērtīgāk izmantojot visas iespējas, ko sniedz pieejamās IKT tehnoloģijas. Pamatnostādņu uzmanības fokusā ir arī administratīvā sloga mērķtiecīga mazināšana, veicot publiskās pārvaldes pamatdarbības procesu optimizāciju un efektivitātes paaugstināšanu, kā arī publisko pakalpojumu saņemšanas vienkāršošanu, pielietojot IKT iespējas un rīkus. Tādejādi uzņēmējiem mazināsies administratīvais slogs un ar to saistītās izmaksas, kas ļaus vairāk koncentrēt resursus pašai uzņēmējdarbībai. Šajā kontekstā e-lietas projekta ideja būtiski papildina Eiropas Savienības fondu darbības programmas „Izaugsme un nodarbinātība” investīciju prioritātes „Investīcijas institucionālajās spējās un efektīvā valsts pārvaldē un publiskajos pakalpojumos valsts, reģionālajā un vietējā līmenī, lai panāktu reformas, labāku regulējumu un labu pārvaldību” 3.4.1. specifiskā atbalsta mērķa „Paaugstināt tiesu un tiesībsargājošo institūciju personāla kompetenci komercdarbības vides uzlabošanas sekmēšanai” rezultativitāti. Proti, Eiropas Padomes rekomendācijas – veikt pasākumus tiesu sistēmas pārvaldības un efektivitātes uzlabošanai, jo īpaši, lai samazinātu neiztiesāto lietu skaitu un tiesvedības ilgumu – īstenošanas nolūkā ir panākta vienota izpratne par nepieciešamību celt tiesu un tiesībsargājošo iestāžu darbinieku kapacitāti. Vienlaikus Eiropas Komisijas pārstāvji Eiropas Savienības fondu darbības programmas „Izaugsme un nodarbinātība” un Partnerības līguma saskaņošanas procesā vairakkārt ir norādījuši, ka lietu izskatīšanas ilgumu samazinājums nav panākams tikai ar zināšanu un prasmju stiprināšanu.

Paplašinoties informācijas tehnoloģiju attīstības iespējām, gan nacionālajā, gan starptautiskajā līmenī tiek īstenoti projekti dažādos informācijas sabiedrības virzienos: e-pārvalde, e-nodarbinātība, e-sociālā partnerība, e-pakalpojumi, e-zinātne, e-izglītība, e-bibliotēka, tiesību aktu e-pieejamība, e-paraksti u.c. Valsts un pašvaldību iestādēs tiek veidota virkne informācijas sistēmu, dokumenti tiek parakstīti ar drošu elektronisko parakstu. Tomēr, neskatoties uz mūsdienu tehnoloģiskajām iespējām, kriminālprocess, administratīvo pārkāpumu process, administratīvais process, civilprocess lielā mērā ir saistīti ar papīra dokumentu apriti, tai skaitā starp procesā iesaistītajām institūcijām. Nākotnē būtu jāvirzās uz kriminālprocesa, administratīvā pārkāpumu procesa, administratīvā procesa un civilprocesa elektronizēšanu (darba dokumentu sākotnēja sagatave elektroniskā veidā un elektroniskā formā esoša dokumenta juridiskā atzīšana) visos šo procesu posmos, kas attiecas uz sadarbību (pirmstiesas process, tiesas process u.c.) starp procesā iesaistītajām institūcijām un iestādēm (tiesu iestādēs, prokuratūrā un izmeklēšanas, kā arī citās iestādēs un institūcijās, piemēram, Korupcijas novēršanas un apkarošanas birojs, Ieslodzījuma vietu pārvalde, pašvaldības u.c. (iestāžu un institūciju saraksts var tikt precizēts Koncepcijas projekta par Eiropas Savienības fondu darbības programmas „Izaugsme un nodarbinātība” 2.2.1. specifiskā atbalsta mērķa „Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” ietvaros īstenojamo e-lietas projektu portfeli izstrādes laikā).

Ar e-lietas projektu šī informatīvā ziņojuma saturā tiek apzīmēts projektu portfelis, kas vērsts uz kriminālprocesa un administratīvo pārkāpumu procesa elektronizēšanu visos šo procesu posmos (pirmstiesas process, tiesas process u.c.) galvenajās procesā iesaistītajās iestādēs (tiesu iestādēs, prokuratūrā un izmeklēšanas, kā arī citās iestādēs), tādējādi palielinot saistītās informācijas pieejamību e-vidē, procesu atklātumu, sekmējot lēmumu objektivitāti un veidojot augstāku uzticamību un sabiedrības izpratni.

E-lietas projekta galvenie uzdevumi ietver:

1) kriminālprocesa, kā arī administratīvo pārkāpumu procesa materiālu digitalizāciju;

2) materiālu padarīšanu elektroniski pieejamu gan procesā iesaistītajām iestādēm, gan privātpersonām (e-pakalpojumu veidā);

3) esošu datu uzglabāšanas un apmaiņas IKT risinājumu pilnveidošana saskaņā ar aktuālajām nozares prasībām un tendencēm.

E-lietas projekta īstenošana sniegs vairākus ieguvumus uzņēmējdarbības un valsts pārvaldes videi, tai skaitā:

1) kriminālprocesa un administratīvo pārkāpumu procesa materiālu lielāka pieejamība;

2) uzlabota procesā iesaistīto iestāžu sadarbība un mazināts administratīvais slogs gan valsts pārvaldes iestādēm, gan privātpersonām;

3) uzlabota kriminālprocesā un administratīvo pārkāpumu procesā izmantojamo informācijas sistēmu funkcionalitāte, kas palielina iesaistīto iestāžu darbības efektivitāti.

**E-lietas projekta ieguvumi un galvenie īstenojamie rīcības virzieni**

**Valsts policija**

No valsts budžeta ik gadu tiek tērēti ievērojami cilvēkresursu un finanšu līdzekļi noziedzīgu nodarījumu izmeklēšanai, procesuālo dokumentu saskaņošanai, kriminālprocesā iesaistīto personu nopratināšanai, konvojēšanai, kriminālprocesā iesaistīto personu iepazīstināšanai ar kriminālprocesa materiāliem, dažādas informācijas un izziņu ievākšanai no citām valsts un pašvaldību iestādēm, pasta izdevumiem vairākkārtīgai kriminālprocesu pārsūtīšanai starp dažādām iestādēm utt.

E-lietas projekta īstenošana:

- būtiski samazinātu administratīvo resursu piesaisti;

- ļautu vienkāršot noziedzīgu nodarījumu izmeklēšanas procesu;

- samazinātu kriminālprocesa izmeklēšanas izmaksas;

- nodrošinātu elektronisku pieejamību e-lietas materiāliem Kriminālprocesa likumā noteiktajām personām visās kriminālprocesa stadijās;

- samazinātu administratīvos resursus krimināllietu glabāšanā un iznīcināšanā;

- paātrinātu krimināltiesisko attiecību regulējumu;

- paaugstinātu sabiedrības uzticamību tiesībsargājošajām iestādēm;

- nodrošinātu operatīvu un kvalitatīvu kriminālprocesa izmeklēšanā nepieciešamās informācijas apmaiņu ar citām valsts tiesību aizsardzības iestādēm.

Lai nodrošinātu e-lietas projekta realizāciju un panāktu procesu elektronizāciju, nepieciešams veikt izmaiņas Kriminālprocesa likumā, paredzot, ka:

- krimināllietas materiāli glabājas elektroniski informācijas sistēmā, nevis manuāli;

- ar e-lietas materiāliem tiek strādāts visās izmeklēšanas stadijās, t.sk. tiesās;

- tiek vienkāršotas attiecīgas izmeklēšanas darbības (piem., notikuma vietas apskates veikšana, pielietojot tikai fotografēšanu, videofilmēšanu, videokonferences veidošana starp īslaicīgās aizturēšanas vietām, ieslodzījuma vietām un tiesībsargājošām iestādēm, veicot nopratināšanu, lēmumu par apcietināšanu piemērošanu, mazāk smagu noziedzīgu nodarījumu izmeklēšanā, pielietojot anketēšanu, aptaujas u.c.);

- notiek procesuālo dokumentu elektroniska sagatavošana, saskaņošana, parakstīšana, pārsūtīšana, izņemšana no lietvedības;

- notiek elektroniskās pavēstes, paziņojumu izsūtīšana kriminālprocesā iesaistītajām personām;

- notiek elektroniskas informācijas apmaiņa ar citām valsts un pašvaldību iestādēm un šīs informācijas izmantošana kriminālprocesa izmeklēšanā bez manuāla apstiprinājuma;

- elektroniski iespējams iepazīties ar e-lietas materiāliem;

- e-lietas materiālus nodod arhīvam elektroniskai glabāšanai u.tml.

Nepieciešamas izmaiņas Ministru kabineta 2010.gada 14.septembra noteikumos Nr.850 „Kriminālprocesa informācijas sistēmas noteikumi”, paredzot informācijas sistēmā iekļaujamo ziņu apjomu, krimināllietu materiālu veidus, to iekļaušanas un izmantošanas kārtību, glabāšanas termiņus, institūcijas, kuras sniedz ziņas, krimināllietu materiālus, kā arī institūcijas, kurām ir piešķirama piekļuve informācijas sistēmā iekļautajām ziņām un krimināllietas materiāliem.

**Latvijas Republikas Ģenerālprokuratūra**

E-lietas projekta attīstība ir būtisks solis personu un valsts tiesību aizsardzības kvalitātes un efektivitātes paaugstināšanai, palielinot prokurora kompetencē esošu uzdevumu izpildes risinājumu īpatsvaru e-vidē, kas vienlaicīgi:

- būtiski atvieglotu administratīvo slogu un ietaupītu prokuratūras darbības nodrošināšanai nepieciešamos resursus;

- sekmētu savlaicīgu un operatīvu informācijas apmaiņu starp citām ar personu un valsts tiesību aizsardzību saistītām iestādēm;

- veicinātu efektīvāku sadarbību starp izmeklēšanas iestādēm, prokuratūru un tiesu;

- veicinātu ātrāku krimināltiesisko attiecību taisnīgu noregulējumu;

- paaugstinātu sabiedrības uzticēšanos un izpratni par tiesiskuma nodrošināšanas iespējām valstī.

E-lietas projekta realizācija paredz:

* izveidot datu plūsmu, kura paredzētu operatīvu pieejamību datiem visām tiesībsargājošajām institūcijām;
* veidot platformu interaktīvai saziņai - videokonferences (paplašinot Tieslietu ministrijā izveidotā videokonferenču risinājuma pielietojumu), tādējādi samazinot izmaksas komandējumiem un padarot efektīvāku informācijas apmaiņu;
* atteikties no uzraudzības lietu veidošanas papīra formātā.

**Tieslietu ministrija**

E-lietas projektā mērķis ir nodrošināt e-tiesvedības procesu, veicināt tiesiskās informācijas pieejamību un samazināt tiesvedības termiņus.

E-lietas projektā tiks radīta (attīstīta) iespēja ātri un ērti iesniegt tiesā prasības pieteikumu un citus dokumentus, tiks samazinātas pasta pakalpojumu izmaksas, kā arī tiks nodrošināta iespēja lietas dalībniekiem iepazīties ar tiesvedības materiāliem, sekot tiesvedības gaitai, neejot uz tiesu. Tādējādi:

* tiks nodrošināta iespēja veidot elektroniskas lietas tiesu informatīvajā sistēmā;
* tiks nodrošināta tiesu pieejamība sabiedrībai, nodrošinot privātpersonām, juridiskām personām un valsts iestādēm elektronisku piekļuvi tiesu nolēmumiem tiešsaistes režīmā, dokumentu elektronisku iesniegšanu tiesā, uzlabojot tiesvedības procesu efektivitāti;
* tiks uzlabota e-pārvaldes kvalitāte, padarot lietotājiem pieejamu un ērti lietojamu risinājumu;
* tiks uzlabota informācijas apmaiņas efektivitāte starp privātpersonām, juridiskām personām un valsts iestādēm.

Projekta īstenošana paredzēs:

* attiecīgu grozījumu veikšanu normatīvajos aktos, paredzot prasības pieteikumu elektronisku iesniegšanu tiesā, elektroniskas lietas izveidošanu, apriti un glabāšanu;
* e-veidlapu iesniegšanas risinājuma attīstību;
* elektroniskas tiesvedības procesa ieviešanu;
* e-lietas izveidošanu, nodrošinot lietas dalībniekam iespēju iepazīties ar visiem lietas materiāliem;
* pilnveidotu tiesas dokumentu skenēšanas risinājuma pilnveidošanu;
* tiesvedības procesa kvalitātes monitoringa attīstību (E-tiesvedībā iekļaujas arī IT risinājumi, kas nodrošina nejaušības principu lietu sadalē un tiesnešu specializācijā).
* tiesu darbinieku un tiesnešu apmācību par elektronisko dokumentu apriti.

Papildus norādāms, ka paralēli īstenojamajām darbībām, e-lietas projekta izstrādē un īstenošanā īpaša uzmanība tiks pievērsta informācijas sistēmu drošības principu ievērošanai un apdraudējumu mazināšanai, lai tiktu nodrošināta drošības prasībām atbilstoša informācijas resursu konfidencialitāte, pieejamība un integritāte. Informācijas sistēmu drošības pārvaldības risinājumi tiks detalizēti Koncepcijas projektā par Eiropas Savienības fondu darbības programmas „Izaugsme un nodarbinātība” 2.2.1. specifiskā atbalsta mērķa „Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” ietvaros īstenojamo e-lietas projektu portfeli.

Paredzams, ka E-lietas projekta ieviešanas ietvars sastāvēs no 11 atsevišķu IKT projektu saskaņotas ieviešanas un to īstenošanas indikatīvais laika plāns detalizēti tiks aprakstīts Koncepcijas projektā par Eiropas Savienības fondu darbības programmas „Izaugsme un nodarbinātība” 2.2.1. specifiskā atbalsta mērķa „Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” ietvaros īstenojamo e-lietas projektu portfeli.

**Indikatīvais nepieciešamā finansējuma apjoms**

Koncepcijas projekta par Eiropas Savienības fondu darbības programmas „Izaugsme un nodarbinātība” 2.2.1. specifiskā atbalsta mērķa „Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” ietvaros īstenojamo e-lietas projektu portfeli izstrādes gaitā tiks aprakstīta e-lietas projektu portfeļa informācijas sistēmu arhitektūra, strukturējot būtiskākās nepieciešamās IS funkcionālās komponentes un parādot informācijas sistēmu robežas, savstarpējo mijiedarbību un saites ar e-lietas informācijas sistēmām, tāpēc šobrīd e-lietas projektu portfeļa īstenošanai nepieciešamā finansējuma apjomu var identificēt tikai indikatīvi - 69.72 miljoni *euro*, tai skaitā:

Iekšlietu ministrijai – 60.82 miljoni *euro*;

Latvijas Republikas ģenerālprokuratūrai – 4.9 miljoni *euro*;

Tiesu administrācijai - 4 miljoni *euro*.

Šobrīd indikatīvais finansējuma apjoms nav noteikts visām projektu portfelī iesaistītajām iestādēm (piemēram, Korupcijas novēršanas un apkarošanas birojam, Ieslodzījuma vietu pārvaldei, Valsts probācijas dienestam un Valsts tiesu ekspertīžu birojam), jo šo iestāžu darbības procesu elektronizēšanas izmaksas būs atkarīgas no e-lietas projektu portfeļa pārējo iesaistīto iestāžu laika ziņā ātrāk uzsākamajiem un īstenotajiem procesu elektronizācijas projektiem un to specifikas. Paredzams, ka e-lietas projektu portfelis sastāvēs no 11atsevišķiem IKT projektiem. E-lietas projektu portfeļa īstenošana tiks organizēta, pakāpeniski nomainot atsevišķas esošo procesu elementus, bet paralēli nodrošinot vienlaicīgas darbināšanas stratēģiju, t.i., vienlaicīgi procesā apstrādājot gan parastās lietas, gan e-lietas ietvaros radīto e-materiālu.

E-lietas projektu portfeļa īstenošana paredzama no Eiropas Reģionālā Attīstības fonda līdzekļiem, atbildoši šī ziņojuma Ievadā minētās Eiropas Savienības fondu darbības programmas „Izaugsme un nodarbinātība” specifiskā atbalsta mērķa ietvaros. Detalizētāks nepieciešamā finansējuma apjoms, e-lietas projektu portfeļa īstenošanas laika ietvars un tā atsevišķi posmi tiks identificēti Koncepcijas projektā par Eiropas Savienības fondu darbības programmas „Izaugsme un nodarbinātība” 2.2.1. specifiskā atbalsta mērķa „Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” ietvaros īstenojamo e-lietas projektu portfeli.

**Saeimas Juridiskās komisijas un Aizsardzības, iekšlietu un korupcijas novēršanas komisijas viedoklis**

2015.gada 3.martā Tieslietu ministrijas un Iekšlietu ministrijas pārstāvji prezentēja e-lietas projektu portfeļa konceptuālo redzējumu un ir saņemts šo komisiju pozitīvs viedoklis, paužot atbalstu e-lietas projektu portfeļa turpmākai īstenošanai.

**Priekšlikumi turpmākai rīcībai**

E-lietas projekta īstenošanas būtisks priekšnosacījums ir galveno iesaistīto institūciju – Iekšlietu ministrijas (Valsts policijas), Latvijas Republikas Ģenerālprokuratūras un Tieslietu ministrijas (Tiesu administrācijas) – apņemšanās veikt izmeklēšanas un tiesvedības procesu reformu, pārejot no dokumentu papīra aprites uz elektronisko apriti. Eiropas Savienības fondu finansējums aptver ierobežotu pasākumu kopumu, tāpēc, lai sekmīgi un pilnīgi ieviestu e-lietu Latvijā, būtisks ieguldījums nepieciešams Iekšlietu ministrijas (Valsts policijas) un Latvijas Republikas Ģenerālprokuratūras tehniskajā nodrošinājumā.

Būtiskākie priekšlikumi turpmākai rīcībai ir šādi:

Lai nodrošinātu e-lietas projekta īstenošanas mērķtiecīgumu, nepieciešams:

1. Iekšlietu ministrijai sadarbībā ar Tieslietu ministriju un Latvijas Republikas Ģenerālprokuratūru izstrādāt Koncepcijas projektu par Eiropas Savienības fondu darbības programmas „Izaugsme un nodarbinātība” 2.2.1. specifiskā atbalsta mērķa „Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” ietvaros īstenojamo e-lietas projektu portfeli, paredzot tajā nepieciešamo tehnisko nodrošinājumu e-lietas projektu portfeļa realizācijai,
2. Pēc 1.punktā minētās koncepcijas izstrādes:
	1. Iekšlietu ministrijai un Latvijas Republikas Ģenerālprokuratūrai izvērtēt nepieciešamās izmaiņas darbības procesos un citus pasākumus, kurus nepieciešams realizēt saistībā ar e-lietas projekta ieviešanu, kā arī aprēķināt minēto pasākumu izmaksas un pieprasīt papildus nepieciešamo valsts budžeta finansējumu Iekšlietu ministrijai un Latvijas Republikas Ģenerālprokuratūrai tehniskā nodrošinājuma iegādei, lai nodrošinātu e-lietas projekta ieviešanu.
	2. Tieslietu ministrijai sadarbībā ar Iekšlietu ministriju, Latvijas Republikas Ģenerālprokuratūru un citām iesaistītajām iestādēm izvērtēt iespējamo grozījumu tiesību aktos nepieciešamību pastāvīgo darba grupu (Pastāvīgā darba grupa Kriminālprocesa likuma grozījumu izstrādei, Latvijas Administratīvo pārkāpumu kodeksa pastāvīgā darba grupa), kuras vada Tieslietu ministrija, ietvaros.

Tieslietu ministrs Dzintars Rasnačs

Iesniedzējs:

tieslietu ministrs Dzintars Rasnačs

19.03.2015. 10:44

2067

I.Kalniņš, 67036704

inguss.kalnins@tm.gov.lv

1. Informatīvais ziņojums neparedz procesu un darbību, kas tiks pielāgoti darbībai elektroniskā apritē, detalizētu aprakstu, tāpēc visas potenciālās iestādes, kuras varētu tikt iesaistītas projekta realizācijā, tiks ietvertas koncepcijās, kuras tiks izstrādātas atbilstoši Ministru kabineta protokollēmumā noteiktajam. [↑](#footnote-ref-1)